Galina Starovoitova

Galina Vasiljevna Starovoitova (; 17. toukokuuta 1946 Tšeljabinsk, Neuvostoliitto – 20. marraskuuta 1998 Pietari, Venäjä)Janet Hyer: Starovoitova, Galina (1946–1998)  Women in World History: A Biographical Encyclopedia, Encyclopedia.com. Viitattu 7.2.2021. oli venäläinen poliitikko ja etnografi. Hänet tunnettiin Venäjän vähemmistökansallisuuksien oikeuksien puolustajana. Venäjän politiikkaan näkyvästi 1990-luvulla osallistunut Starovoitova murhattiin vuonna 1998.

Ura
Starovoitovan isä Vasili Starovoitov oli tekniikan professori ja asesuunnittelija. Starovoitova suoritti alemman korkeakoulututkinnon vuonna 1966 Leningradin (nyk. Pietari) sotilasteknisessä instituutissa ja maisterintutkinnon vuonna 1971 Leningradin valtionyliopistossa pääaineenaan sosiaalipsykologia. Työskenneltyään muutaman vuoden muun muassa tehtaan psykologina hän suoritti tohtorinopintonsa vuosina 1973–1976 Neuvostoliiton tiedeakatemian etnografian instituutissa ja väitteli tohtoriksi Leningradin tataariväestön etnososiologisista ongelmista. Sen jälkeen Starovoitova oli tutkijana etnografian instituutissa. Hänen väitöstutkimuksensa julkaistiin kirjana vuonna 1987.

Starovoitova toimi 1980-luvun lopulla demokratia- ja ihmisoikeusaktivistien muodostamassa Moskovan Helsinki-ryhmässä, jota johti tunnettu toisinajattelija Andrei Saharov.Paul J. Kubicek: Starovoitova, Galina Vasilievna  Encyclopedia of Russian History, Encyclopedia.com. Viitattu 7.2.2021. Starovoitova aktivoitui poliittisesti Vuoristo-Karabahin konfliktin puhjettua, sillä hän tunsi Vuoristo-Karabahin siellä tekemistään kenttätutkimuksista. Hän pyrki monin tavoin edistämään konfliktin ratkaisua ja puolusti alueen asukkaiden oikeutta valita, mihin neuvostotasavaltaan he halusivat kuulua. Starovoitova valittiin vuonna 1989 Neuvosto-Armenian edustajana uuteen parlamenttiin, Neuvostoliiton kansanedustajien kongressiin, ja seuraavana vuonna Leningradin edustajana Venäjän neuvostotasavallan kansanedustajien kongressiin. Hän liittyi neuvostoparlamentissa Saharovin ja Boris Jeltsinin ympärille syntyneeseen uudistusmieliseen Alueidenväliseen edustajaryhmään. Sittemmin Starovoitova liittyi Demokraattinen Venäjä -nimiseen liikkeeseen, joka järjestäytyi myöhemmin puolueeksi, ja toimi yhtenä sen johtajista.

Starovoitova oli vuosina 1991–1992 presidentti Jeltsinin neuvonantajana etnisten ryhmien välisiä suhteita koskevissa asioissa. Konfliktin puhjettua syksyllä 1992 Pohjois-Ossetian ja Ingušian välille Starovoitova suhtautui Jeltsinin hallituksesta poiketen ymmärtäväisesti Ingušian vaatimuksiin ja ehdotti rajojen muuttamista, joten Jeltsin erotti hänet marraskuussa 1992, väitetysti Pohjois-Ossetian presidentin vaatimuksesta. Starovoitova oli jäsenenä Jeltsinin vuonna 1993 koollekutsumassa edustajakokouksessa, joka valmisteli Venäjän perustuslain.

Starovoitova valittiin Venäjän valtioduumaan Pietarista vuonna 1995. Hän esiintyi duumassa näkyvästi ihmisoikeuksien, naisten oikeuksien, uskonnonvapauden ja ympäristökysymysten puolustajana sekä antisemitismin ja Tšetšenian sodan arvostelijana. Hän tuomitsi kommunistit, äärinationalistit ja järjestäytyneen rikollisuuden.Galina Starovoitova, Russia  Inter-Parliamentary Union 30.5.2014.. Viitattu 7.2.2021. Hän pyrki Jeltsinin vastaehdokkaaksi vuoden 1996 presidentinvaaleihin, mutta ei saanut kerättyä ajoissa ehdokkuuteen vaadittavaa määrää allekirjoituksia. Hieman ennen kuolemaansa Starovoitova ilmoitti aikeestaan asettua ehdolle Pietarin kuvernööriksi, ja hän luultavasti harkitsi ehdokkuutta myös vuoden 2000 presidentinvaaleissa.

Starovoitova oli vierailevana professorina yhdysvaltalaisen Brownin yliopiston Watson-instituutissa ja The New School -yliopiston demokratiatutkimuskeskuksessa. Hän oli vuosina 1993–1994 myös United States Institute of Peacen jäsen. Vuosina 1993–1996 hän johti tutkimusyksikköä Jegor Gaidarin perustamassa siirtymätalouden instituutissa. Starovoitova oli kahdesti naimisissa.

Murha
Starovoitova kuoli 20. marraskuuta 1998, kun kaksi hyökkääjää ampui häntä Agran-konepistoolilla ja Beretta-pistoolilla päähän hänen asuinkerrostalonsa porraskäytävässä Pietarissa. Myös hänen henkilökohtainen avustajansa Ruslan Linkov haavoittui ammuskelussa.Kalle Koponen: Venäläiset järkyttyivät liberaalin naiskansanedustajan salamurhasta (vain tilaajille) Helsingin Sanomat 22.11.1998. Viitattu 7.2.2021. Murha järkytti venäläisiä, ja 10 000 ihmistä vieraili vainajan luona ennen hautajaisia. Presidentti Jeltsin lupasi ottaa murhatutkinnan henkilökohtaiseen valvontaansa. Neljän vuoden tutkimusten jälkeen oikeudenkäynti kuutta epäiltyä vastaan alkoi viimein vuonna 2002. Kaksi syytetyistä, Juri Koltšin ja Vitali Akišin, tuomittiin heinäkuussa 2005 Starovoitovan murhasta yli 20 vuoden vankeustuomioihin, muut neljä vapautettiin syyttöminä.Jussi Konttinen: Venäläisen kansanedustajan murhasta tuomio (vain tilaajille) Helsingin Sanomat 1.7.2005. Viitattu 7.2.2021. Akišin todettiin toiseksi ampujista, ja entinen sotilastiedustelu-upseeri Koltšin oli mahdollistanut väijytyksen vakoilemalla Starovoitovan matkapuhelinta.Kaija Virta: Rikos ja alustava rangaistus (vain tilaajille) Helsingin Sanomat 13.7.2005. Viitattu 7.2.2021. Vuonna 2007 kaksi muuta henkilöä sai tuomion osallisuudesta murhaan.

Starovoitovan murhaa epäiltiin alusta alkaen palkkamurhaksi, joka liittyi hänen esiintymiseensä korruptiota vastaan. Alkuperäistä rikostutkintaa arvosteltiin laajalti. Toinen tuomituista murhaajista, Koltšin, paljasti lopulta äärinationalistisen kansanedustajan Mihail Gluštšenkon palkanneen hänet. Muista rikoksista jo aiemmin vankeuteen tuomittua Gluštšenkoa vastaan nostettiin syyte vuonna 2013. Hän puolestaan kertoi murhakäskyn tulleen liikemies ja rikollisjohtaja Vladimir Barsukovilta.Former Russian Lawmaker Jailed In Starovoitova's Murder Case  Radio Free Europe/Radio Liberty 28.8.2015. Viitattu 7.2.2021. Gluštšenko sai 17 vuoden vankeustuomion osuudestaan Starovoitovan murhaan vuonna 2015. Toista murhatuomiota parhaillaan suorittavaa Barsukovia vastaan nostettiin syyte vuonna 2019.Lawyer: Crime figure charged in Russian lawmaker's killing  ABCNews 8.4.2019. Viitattu 7.2.2021.

Lähteet

Aiheesta muualla

Luokka:Venäläiset poliitikot
Luokka:Venäläiset etnologit
Luokka:Neuvostoliittolaiset toisinajattelijat
Luokka:Venäläiset henkirikosten uhrit
Luokka:Vuonna 1946 syntyneet
Luokka:Vuonna 1998 kuolleet